REPUBLIKA SRBIJA

NARODNA SKUPŠTINA

Odbor za zaštitu životne sredine

20 Broj: 06-2/208-12

16. oktobar 2012. godine

B e o g r a d

ZAPISNIK

SEDME SEDNICE ODBORA ZA ZAŠTITU ŽIVOTNE SREDINE,

ODRŽANE 16. OKTOBRA 2012. GODINE

 Sednica je počela u 12, 00 časova.

 Sednicom je predsedavala Milica Vojić Marković, predsednik Odbora.

 Sednici su prisustvovali članovi Odbora: Konstantin Arsenović, Ivana Dinić, Biljana Ilić Stošić, Jelena Mijatović, Judita Popović, Aleksandra Tomić, Ivan Karić i Ljuban Panić.

 Sednici Odbora prisustvovali su zamenici članova Odbora: Nevena Stojanović (zamenik Zorana Vasića), Jelena Travar Miljević (zamenik člana Ane Novković) i Mile Spirovski.

 Sednici nisu prisustvovali članovi Odbora: Branislav Blažić, Zoran Vasić, Ana Novković, Oliver Dulić, Dejan Nikolić, Živojin Stanković i Gordana Čomić.

 Sednici su prisustvovali i Momčilo Živković, direktor Agencije za zaštitu životne sredine, Milica Nadeždić, načelnik Odeljenja za monitoring kvaliteta voda Agencije za zaštitu životne sredine, Nebojša Veljković, viši savetnik u Odeljenju za izveštavanje Agencije za zaštitu životne sredine i Siniša Mitrović, savetnik predsednika Privredne komore Srbije.

 Na predlog predsednika Odbora, Odbor je, jednoglasno, usvojio sledeći

D n e v n i r e d :

1. Predlog člana Odbora Ivana Karića za organizovanje javnog slušanja na temu: ''Uticaj genetički modifikovanih organizama (transgena) na životnu sredinu i zdravlje'';
2. Razmatranje godišnjeg izveštaja Agencije za zaštitu životne sredine -rezultati ispitivanja kvaliteta površinskih i podzemnih voda za 2011. godinu;
3. Razno.

Pre prelaska na razmatranje utvrđenog dnevnog reda, Odbor je, bez primedaba, jednoglasno, usvojio:

- Zapisnik Druge sednice Odbora, održane 18. septembra 2012. godine,

- Zapisnik Treće sednice Odbora održane 20. septembra 2012. godine,

- Zapisnik Četvrte sednice Odbora održane 20. septembra 2012. godine,

- Zapisnik Pete sednice Odbora održane 21. septembra 2012. godine i

- Zapisnik Šeste sednice Odbora održane 22. septembra 2012. godine.

Nakon usvajanja ovih zapisnika, predsednik Odbora je predložila da Odbor, u skladu sa odredbom člana 78. Poslovnika, donese Odluku da se vreme izlaganja na sednici odbora ne ograničava u smislu čl. 75. i 77. Poslovnika.

S obzirom da je pet članova Odbora glasalo za ovaj predlog, protiv nije glasao niko, a sedam članova Odbora nije glasalo, predlog nije prihvaćen, tako da će se primenjivati odredbe čl. 75. i 77. Poslovnika.

 Prva tačka dnevnog reda - **Predlog člana Odbora Ivana Karića za organizovanje javnog slušanja na temu: ''Uticaj genetički modifikovanih organizama (transgena) na životnu sredinu i zdravlje''**

 Član Odbora, Ivan Karić, obrazložio je svoj Predlog za organizovanje Javnog slušanja.

 U diskusiji su učestvovali: Aleksandra Tomić, Ivan Karić, Milica Vojić Marković, Konstantin Arsenović i Judita Popović.

 Aleksandra Tomić je izrazila zadovoljstvo što je inicirano Javno slušanje s ovom temom, istakavši pri tom politički aspekt, odnosno da je predlog potekao od Ivana Karića iz stranke Zeleni Srbije, koji je za narodnog poslanika izabran na listi ''Izbor za bolji život–Boris Tadić'', pri čemu se nosilac te liste kao kandidat za predsednika Republike Srbije izjasnio da se zalaže za proizvodnju genetski modifikovane hrane. Osvrnula se na predloženi spisak učesnika i predložila da se obrazuje radna grupa sa ciljem da se ovaj spisak proširi, na osnovu kriterijuma koje bi ta radna grupa utvrdila. Takođe je predložila je da se na javno slušanje pozove i Odbor za privredu, regionalni razvoj, trgovinu, turizam i energetiku, čiji je ona predsednik, jer smatra da bi trebalo animirati veći broj narodnih poslanika da uzmu učešće u ovom javnom slušanju.

Judita Popović predložila da svi članovi Odbora učestvuju u podnošenju predloga liste učesnika na Javnom slušanju, kako bi se čula različita mišljenja.

 Konstantin Arsenović je istakao da je rok za dobro organizovanje jednog ovakvog javnog slušanja mesec dana.

Ivan Karić je naglasio da javno slušanje ne treba da bude politički obojeno nego u interesu svih građana Srbije, a odluku o organizovanju javnog slušanja donosi Odbor.

 Predsednik Odbora je podsetila da se mora voditi računa o troškovima u vezi sa organizovanjem ovog javnog slušanja, s obzirom da Narodna skupština nema sredstava da nadoknadi troškove dolaska predloženim učesnicima iz inostranstva, ali ni putne troškove pozvanim učesnicima iz Srbije.

 Što se tiče pozivanja učesnika na ovo javno slušanje, predloženo je da se, između ostalih, pozovu Odbor za poljoprivredu, šumarstvo i vodoprivredu, Odbor za zdravlje i porodicu, kao i Odbor za privredu, regionalni razvoj, trgovinu, turizam i energetiku.

 Na predlog predsednice Odbora, Odbor je, jednoglasno, doneo **Odluku** da organizuje Javno slušanje na temu: ''Uticaj genetički modifikovanih organizama (transgena) na životnu sredinu i zdravlje'', koje će biti održano 13. novembra 2012. godine, sa početkom u 11 časova, u Maloj sali u Domu Narodne skupštine.

 Odbor je, na predlog predsednika Odbora, jednoglasno doneo odluku da svi članovi Odbora, u roku od pet dana, dostave sekretaru Odbora predloge učesnika na javnom slušanju.

 Predsednik Odbora najavila je da će se na narednoj sednici razmotriti pristigli predlozi, pri čemu će Odbor utvrditi listu pozvanih na javno slušanje.

 Druga tačka dnevnog reda - **Razmatranje godišnjeg izveštaja Agencije za zaštitu životne sredine - Rezultati ispitivanja kvaliteta površinskih i podzemnih voda za 2011. godinu**

 Direktor Agencije za zaštitu životne sredine Momčilo Živković, u uvodnim napomenama, povodom razmatranja ovog izveštaja Agencije, istakao je da je za Izveštaj o stanju životne sredine za 2011. godinu, koji Vlada jedanput godišnje podnosi Narodnoj skupštini, završen i da će ga Vlada uskoro podneti. Jedna od osnova za izradu ovog izveštaja, koji priprema Agencija za zaštitu životne sredine, su rezultati ispitivanja kvaliteta površinskih i podzemnih voda, koji će se razmatrati na ovoj sednici Odbora.

 U diskusiji povodom ove tačke dnevnog reda učestvovali: Aleksandra Tomić, Milica Vojić Marković, Nebojša Veljković, Konstantin Arsenović, Judita Popović i Ivan Karić.

 Aleksandra Tomić je postavila pitanje zašto se odvojeno razmatra ovaj deo Izveštaja o stanju životne sredine i da li je Agenciji potrebno da se on prihvati za neke dalje projekte. Momčilo Živković je objasnio da su podaci i analize obuhvaćeni izveštajem, koji se na ovoj sednici Odbora razmatra, osnova za izradu indikatora za Izveštaj o stanju životne sredine u 2011. godini.

 Predsednik Odbora pojasnila je da je materijal od koga se sastoji Izveštaj o stanju životne sredine veoma obiman, pa je, iz tog razloga, smatrala da je potrebno da se članovi Odbora upoznaju sa stanjem u pojedinim oblastima koje su obuhvaćene ovim izveštajem ponaosob, kako bi se na što bolji način upoznali sa svakim od elemenata koje će biti obuhvaćeni Izveštajem o stanju životne sredine za 2011. godinu.

 Konstantin Arsenović istakao je da, kao laik u ovoj oblasti, očekuje da Agencija izvede određene zaključke o stanju životne sredine, kako bi ih članovi Odbora bolje razumeli, umesto što se iznose stučni podaci o metodologiji koja je korišćena pri izradi ovog izveštaja.

 Nebojša Veljković pojasnio je da je on kreator Srpskog indeksa kvaliteta površinskih voda, koji se zasniva na pet opisnih indikatora kojima se stepenuje kvalitet voda: odličan, veoma dobar, dobar, loš i veoma loš.

 Judita Popović je ukazala na jedan bitan podatak koji je iskazan u ovom izveštaju, a to je da najslabiji kvalitet imaju vode kanala i reka u Vojvodini (46% uzoraka je u kategoriji veoma loš i loš), iz kojih se navodnjavaju njive. Postavila je pitanje šta je sa kvalitetom podzemnih voda, ukazavši na podatak da su podzemne vode u Zrenjaninu pune arsena. Istakla je i da u izveštaju nema predloga kako promeniti kvalitet voda u Srbiji.

 Momčilo Živković objasnio je da je monitoring podzemnih voda veoma skup. Takođe je naveo da ovu vrstu podataka imaju javna preduzeća vodovod i kanalizacija, ali da ona ove podatke ne dostavljaju Agenciji, jer nemaju obavezu da to čine.

 Ivan Karić je postavio pitanje da li Odbor može da učini nešto da bi se javna preduzeća lokalnih samouprava obavezala da ove podatke dostavljaju Agenciji.

 Nebojša Veljković je objasnio da bi osnov za ovakvu vrstu izveštavanja Agencije mogao da bude predviđen nekim podzakonskim aktom.

 Na predlog predsednika Odbora, Odbor je, jednoglasno, doneo zaključak da prihvata **Godišnji izveštaj Agencije za zaštitu životne sredine - Rezultati ispitivanja kvaliteta površinskih i podzemnih voda za 2011. godinu.**

 Treća tačka dnevnog reda – **Razno**

 Ivan Karić je članovima Odbora skrenuo pažlju na činjenicu da su, po šesti put za godinu dana, iz Instituta za nuklerne nauke Vinča i JP Nuklearni objekti Srbije, sakupljači sekundarnih sirovina odneli gvozdene ormare, što je alarmantno iz bezbednosnih razloga, zbog čega bi trebalo tražiti obaveštenje o tome od Instituta i JP Nuklearni objekti Srbije.

 Osim toga, Karić je predložio održavanje tematske sednice Odbora o istraživanju i eksploataciji nikla, koja bi se mogla održati van sedišta Narodne skupštine, u Šumadiji. Na ovu sednicu bi trebalo pozvati predstavnike kompanije koja istražuje mogućnost za eksploataciju, predstavnike Ministarstva (koji bi trebalo da Odbor informišu o tome dokle se stiglo sa istraživanjima), predsednike zainteresovanih opština, stručnjake Rudarsko-geološkog fakulteta, predstavnike Zavoda za zaštitu prirode, predstavnike Agencije za zaštitu životne sredine i lekare, koji bi izneli svoje mišljenje na ovu temu, odnosno da bi se čuli različiti stavovi.

 Milica Vojić Marković je obavestila članove Odbora da je sa Juditom Popović i Ivanom Karićem učestvovala na Okruglom stolu na temu '' Geološki istražni radovi rude nikla u Republici Srbiji'' na Rudarsko-geološkom fakultetu, o čijem su održavanju bili obavešteni i pozvani da prisustvuju svi članovi Odbora. Predsednica je informisala Odbor da su tom okruglom stolu prisustvovali većinom predstavnici Rudarsko-geološke struke i predstavnici Srbija nikla, koji su iznosili mišljenje da je u interesu Srbije eksploatisanje nikla, dok je ona bila zagovornik suprotnog mišljenja.

 Siniša Mitrović se zahvalio na pozivu da u ovom sazivu prisustvuje sednicama Odbora kao predstavnik Privredne komore Srbije i pozvao članove Odbora da obiđu Privrednu komoru Srbije.

 Sednica je završena u 13,25 časova.

SEKRETAR PREDSEDNIK

 Milica Bašić Milica Vojić Marković